## Universitats concedix a 465 estudiants universitaris i d’ensenyaments artístics ajudes complementàries al programa ERASMUS+

*** La Conselleria d’Educació destina un total de 750.000 euros amb imports de fins a 1.750 euros per alumne
* Este curs s’ha concedit un 11 % més d’ajudes que el curs passat**

La Conselleria d’Educació, Cultura, Universitats i Ocupació, a través de la Direcció General d’Universitats, ha concedit ajudes complementàries a les beques per a l’activitat de mobilitat d’estudiants per estudis del programa ERASMUS+ per al curs 2024-2025.

D’esta manera, la Conselleria destinarà 750.000 euros en ajudes a 465 estudiants universitaris i de l’Institut Superior d’Ensenyaments Artístics de la Comunitat Valenciana (ISEACV). Este curs s’ha concedit un 11 % més d’ajudes que el curs passat.

En concret, han resultat beneficiaris d’estes ajudes 19 estudiants de la Universitat Miguel Hernández d’Elx, 28 alumnes de la Universitat Jaume I de Castelló, 110 alumnes de la Universitat Politècnica de València, 198 estudiants de la Universitat de València, 39 estudiants de la Universitat d’Alacant, 13 alumnes de la Universitat Cardenal Herrera-CEU, 25 estudiants de la Universitat Catòlica de València Sant Vicent Màrtir, 4 estudiants de la Universitat Europea de València, 2 alumnes del Centre Florida Universitària, 6 estudiants del Centre Universitari EDEM i 21 estudiants de l’ISEACV.

La resolució d’estes ajudes complementàries s’ha publicat en el [Diari Oficial de la Generalitat Valenciana (DOGV](http://dogv.gva.es/datos/2024/12/11/pdf/2024_13004_es.pdf)).

Les principals destinacions dels beneficiaris d’estes ajudes són Itàlia, amb 104 estudiants; Alemanya, amb 48; el Regne Unit, amb 46; França, amb 38; Polònia, amb 36; Portugal, amb 28; i Bèlgica, amb 27.

Estes ajudes es concedixen per a facilitar als estudiants la seua estada a l’estranger durant el curs que gaudixen la seua beca ERASMUS+. L’import mensual concedit a cada estudiant està determinat en funció del país de destinació i es concedix per un període màxim de cinc mesos.

Fecha: 14/12/2024